Najnovija Bin Ladenova snimka (16/11/02) - 2002-11-25
Uz pohvale za nedavne terorističke napade diljem svijeta, prijeti se novima
Arapska satelitska televizijska postaja al-Jazeera nedavno je objavila – kako se čini – snimak glasa čelnika al-Qaide Osame bin Ladena. Na snimku, glas za koji se vjeruje da pripada bin Ladenu, podrijetlom iz Saudijske Arabije, hvali niz terorističkih napada izvedenih ove godine: bombaški napad na sinagogu u Tunisu, oružani napad na američke marince u Kuvajtu, eksploziju bombe na naftnom tankeru uz obalu Jemena, eksplozije kamiona-bombi pred noćnim klubovima na Baliju u Indoneziji, te zauzimanje kazališta u Moskvi. U ovim napadima ubijene su stotine ljudi iz raznih zemalja svijeta. Na snimku, glas za koji se tvrdi da pripada bin Ladenu, kako se čini, preuzima odgovornost za napade na Baliju, u kojima je ubijeno više od 190 ljudi. Predsjednik George Walker Bush izjavio je da taj snimak, bez obzira čiji se glas na njemu nalazi, podsjeća svijet da je rat protiv terorizma daleko od kraja. Predsjednik Bush nije jedini svjetski čelnik koji upozorava javnost da se ne treba uljuljkati u lažni osjećaj sigurnosti. Britanski premijer Tony Blair izjavio je da su napadi na Baliju, u Moskvi i u Jemenu pokazali da današnji teroristi ne poznaju granice “zemljopisa, neljudskosti ili razmjera”. Oni, kako je rekao, “traže sve dramatičnije i razornije načine na koji mogu napasti ljude za koje tvrde da su im neprijatelji.” Možda najveća prijetnja leži – kako je rekao britanski premijer – u vezi između terorista i država koje razvijaju oružje za masovno uništavanje. “Države koje nisu uspjele, koje brutalno tlače svoje građane, u kojima su pojmovi demokracije i vladavine zakona strani, poput terorista ne poznaju racionalne granice svojih postupaka,” rekao je premijer Blair. Kampanja protiv terorizma, predvođena Sjedinjenim Državama, koja je pokrenuta nakon terorističkih napada na New York i Washington 11. rujna 2001. i dalje bilježi velike uspjehe. Teroristička mreža al-Qaida izgubila je ne samo utočište, koje je svojedobno imala u Afganistanu, već i niz svojih visokih čelnika, koji su ubijeni ili uhićeni. Anti-teroristička kampanja napreduje zahvaljujući nezapamćenoj međunarodnoj suradnji na jačanju sigurnosti i onemogućavanju aktivnosti terorističkih mreža. Ova suradnja će se nastaviti da bi se zaštitili svi ljudi na svijetu. Kako je rekao predsjednik Bush: “Bez obzira na to koliko dugo bude trebalo, pronaći ćemo teroriste i izvesti ih pred lice pravde.”